b'\n_START_ARTICLE_\nTokajski vinogradi\n_START_SECTION_\nPovijest\n_START_PARAGRAPH_\nVinogradi u Tokaju su postojali ve\xc4\x87 u 12. stolje\xc4\x87u, ali nije poznato tko ih je zasadio. Naime, Kelti su tu obitavali u 1. st. pr. Kr., a prona\xc4\x91en je okamenjeni list vinove loze iz 3. st. kada su tu \xc5\xbeivjeli Rimljani. Slaveni su se naselili u 5. ili 6. stolje\xc4\x87u, a ime oblasti, "Tokaj", je najvjerojatnije od slavenske rije\xc4\x8di "Stokaj" u zna\xc4\x8denju utoka jedne rijeke u drugu (Bodrog u Tisu). Latini su se naselili za vrijeme Bele III. (1130.-1162.) i Bele IV. (1235.-1270.) iz podru\xc4\x8dja Valonije ili Italije, ali je vinogradarstvo u Tokaju pravo procvalo po\xc4\x8detkom 16. stolje\xc4\x87a._NEWLINE_Tokajska vina su postala va\xc5\xbenom trgova\xc4\x8dkom robom u 17. stolje\xc4\x87u i izvorom prihoda vladarima Transilvanije. Zahvaljuju\xc4\x87i ovim prihodima, kraljevi\xc4\x87i Transilvanije su uspjeli izboriti neovisnost od Habsburgovaca, a kraljevi\xc4\x87 Franjo II. R\xc3\xa1k\xc3\xb3czi je poklonio mnogo boca francuskom kralju Luju XIV. koji je ovo vino prozvao "Vinum Regum, Rex Vinorum" ("Vino kraljeva, kralj vina")._NEWLINE_U 18. stolje\xc4\x87u izvoz ovog vina je do\xc5\xbeivio vrhunac, osobito prema Poljskoj i Rusiji, a Rusi su \xc4\x8dak imali svoju koloniju tu kako bi osigurali kontinuitet izvoza za carski dvor._NEWLINE_Nakon podjele Poljske 1795. godine izvoz je znatno opao, a nakon epidemije filoksere (trtna u\xc5\xa1) 1885. godine, ve\xc4\x87ina tokajskih vinograda je propala. Nakon Trianonskog sporazuma 1920. godine, Tokajski vinogradi su podijeljeni izme\xc4\x91u Ma\xc4\x91arske i Slova\xc4\x8dke koja je dobila njenih oko 120 hektara i izgubili su monopol na doma\xc4\x87em tr\xc5\xbei\xc5\xa1tu._NEWLINE_Tijekom komunisti\xc4\x8dke vladavine, Tokajska vina su izgubila na kvalitetu i reputaciji. No, nakon 1990. godine, zahvaljuju\xc4\x87i velikim investicijama \xc4\x8dine se veliki koraci za obnovom ove oblasti, tzv. "Tokajska reenesansa". Danas tu ima preko 600 vinarija od kojih njih 50 proizvode punim kapacitetom._NEWLINE_U \xc5\xbeelji da za\xc5\xa1titi autohtonu proizvodnju i ime vina "Tokay", Ma\xc4\x91arska dans vodi pravnu bitku sa \xc5\xa1est dr\xc5\xbeava koje svoje vino zovu ovim imenom (Italija, Francuska, Slova\xc4\x8dka, Australija, Srbija i Slovenija).'